Source: https://drkarsai.hu/bekes-megegyezes/
Timestamp: 2020-04-07 19:19:44
Document Index: 29050188

Matched Legal Cases: ['Bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Békés megegyezés – Strasbourg újítása | Karsai Dániel Ügyvédi Iroda
Az Emberi Jogok Európai Bírósága rendkívül nagy ügyteherrel küzdő szervezet, ezért a békés megegyezés intézménye rendkívül fontos a számára. A Bíróság mindent megtesz azért, hogy a hozzá forduló panaszosok ügyében érdemi határozattal adjon választ a felmerülő emberi jogi problémákra. Ez azonban – tetszik, nem tetszik – rendkívül időigényes feladat és a Bíróság emberi erőforrásai is végesek. Az érdemi vizsgálat és döntés azzal az eredménnyel is járhat egyes ügyekben, hogy az ítélet csak hosszabb idő után születik meg. A Bíróság ezért idén januártól új szellemben kíván használni egy, az eljárásában régóta széles körben alkalmazott lehetőséget, a felek békés megegyezését.
A békés megegyezés
A bíróság előtt folyó eljárás egy peres eljárás. Mint bármilyen más perben, a feleknek itt is lehetőségük van arra, hogy az eljárás folyamán egyezséget kössenek. Elvileg ezt bármelyik fél kezdeményezheti, de az esetek túlnyomó többségében a Bíróság az, amely indítványozza a feleknek, hogy egyezzenek meg. A Bíróság javaslatában egy konkrét kártérítési összeget is megjelöl. Amennyiben ezt a felek elfogadják, úgy aláírnak egy-egy nyilatkozatot, melyben az adott állam elismeri az elkövetett jogsértést, illetőleg kötelezi magát a megjelölt kártérítési összeg megfizetésére. A panaszos pedig elfogadja a felajánlott összeget és vállalja, hogy az elszenvedett sérelemért máshol nem indít eljárást, hiszen panasza orvoslásra került.
Ilyen békés megegyezésre a Bíróság gyakorlatában eddig rutin jellegű ügyekben került sor. Azaz olyan esetekben, ahol a panasz tárgyává tett jogsértés már volt a Bíróság terítékén és a jogkérdést egyértelműen eldöntötte. Magyarország tekintetében ilyen például a polgári peres eljárások elhúzódásával kapcsolatos panaszok, melyek tekintetében a Bíróság kimondta, hogy rendszerhibáról van szó.
Egy ilyen típusú ügyben, ahol “csak” az érintett személye új, nem érdemes formálisan új határozatot hozni, hiszen abban semmi újdonság nem lenne. Minthogy a jogsértés egyértelmű, és azt az állam nem is vitatja, egyszerűbb megegyezéssel (békés megegyezés) lezárni az ügyet. Ennek nagy előnye, hogy akár egy-másfél évvel lerövidíti az eljárást, a panaszos tehát előbb juthat a pénzéhez. Elsőre talán furcsának tűnhet, hogy a Bíróság ilyen hangsúllyal figyelembe vesz perhatékonysági szempontokat. Be kell azonban látnunk, hogy a Bíróság elvi-alapelvi ítélkezést folytat és feladata az egyes ügyeken túlmutató elvi iránymutatást is nyújtania emberi jogi ügyekben. Amennyiben már eldöntött emberi jogi kérdéseket tartalmazó ügyekkel túl sok időt tölt, úgy fennáll a veszélye annak, hogy nem marad elegendő ideje az új emberi jogi kihívások megválaszolására.
Az új megegyezéses gyakorlat
A fentiek fényeben nem meglepő, hogy a Bíróság múlt év végén bejelentette: bővíteni kívánja – egyelőre teszt jelleggel – a békés megegyezéssel lezárt ügyek körét. A legfontosabb változás, hogy immáron nem csak a “rutin” ügyekben ajánlja fel a Bíróság az érdemi vizsgálat megkezdésekor a megegyezést a feleknek, hanem ez lesz a főszabály: gyakorlatilag minden ügyben erre fog törekedni a testület. A feleknek 12 hete lesz a békés megegyezés elfogadására és ha ebbe nem kíván belemenni, akkor újabb 12 hete az érdemi észrevételek megtételére.
Arról (megfelelő gyakorlat hiányában) egyelőre nincs információnk, hogy mi lehet a megegyezés tartalma. A Bíróság az ilyen típusú ügyekben küldött levelekben meglehetősen szűkszavúan annyit mond csak, hogy a Bíróság Titkársága segítéségével a felek megtehetik tárgybeli nyilatkozatukat. A régi típusú megegyezésben a jogsérelem elismerése és kártérítési kötelezettség szerepelt. Ki tudja, talán az új eljárásban el lehet érni szofisztikáltabb eredményeket is, például a jogsérelmet okozó jogszabály hatályon kívül helyezését, a jogsértő állapot tényleges megszüntetését stb.
Kivételesen a Bíróság nem fogja felajánlani ezt a lehetőséget a feleknek – mégpedig akkor, ha nyilvánvaló, hogy olyan új problémát felvető beadványról van szó, ahol a Kormány nem fog belemenni harc nélkül az elmarasztalásba.
A fenti praxis az ügyek felgyorsulását és egyben kevesebb “érdemi” döntés meghozatalát eredményezi majd. Azt azonban fontos hangsúlyoznunk, hogy ez magát a jogvédelem szintjét nem érinti, hiszen az érintett állam elismeri a nekünk okozott jogsértést és kártalanítást is fizet. A formális, érdemi ítélet hiányáért pedig álláspontunk szerint bőséges kompenzációt jelent az, hogy ügyünk jóval hamarabb befejeződik. A békés megegyezés korszerű, üdvözlendő elem a bíróságok gyakorlatában.